次韻季共大雪早遊竹閣書所見
作者：周紫芝
朝代：宋

paragraphs: 憶昔司酒毋，瀕湖賦官屋。
頗如賀知章，上疏得湖曲。
詩雖竟坐窮，天亦稍從欲。
三年看飛雪，萬嶺琢寒玉。
有時横輕舠，不敢唾净綠。
但當忍涕洟，豈不念安燠。
是時走緋衣，荷擔晚相逐。
堅冰鑿涸陰，推日在北陸。
收藏備賜頒，功用等神速。
歸來閲空庭，玉立僵凍木。
青燈照詩肩，屢作龜頸縮。
高軒客誰過，寒瓮酒空熟。
只今古城隅，回望蒼山麓。
﨑嶇失巖岫，紅腐困饘粥。
王郎飛曉驂，此意知有屬。
文懷斷弦悲，當倩鸞膠續。
話客想回舟，敲門亦看竹。
恨無摩詰手，風姿寫幽獨。
憶君腸九回，得意日三復。
平日交遊盡，如子一夔足。
他時追汗漫，便可擺拘束。
人生何自苦，成敗棋一局。